**Pinkó**

Élt egyszer egy öreg favágó. Hát az olyan szegény volt, mint a templom egere. Azt mondja egyik nap a feleségének:

* Te anyjuk, süss nekem egy vagy két málét, hadd legyen velem az erdőn, ne jöjjek enni örökké haza.

Megsüti az öregasszony a málét, fel is tarisznyálja, avval az öreg elindul az erdőbe. Bennebb, a völgyben lakott a vén Pulutó. Pulutónak volt egy szép kicsi fia, Pinkónak hívták. No, hallgatja Pinkó a fejszecsattogást. Egyszerre aztán az öreg felé sandarol. Csak ott ahajt, leakasztja az öreg tarisznyáját, s mind egy falásig megeszi az öreg máléját. De a vén Pulutó megneszelte a fia mesterkedését.

* Merre vagy, Pinkó? – kiáltotta elé a fiát.
* Itt vagyok, édesapám!
* Gyere csak hamar, merre jártál?
* Én bizony megettem az öreg favágó máléját.
* Hát ha nem sajnáltad az öreget, akkor vedd tudomásul, hogy ezért három évig fogod szolgálni becsülettel. Megértetted, fiam?

Elszomorodott Pinkó, de mit volt mit tenni. Megfordult, s elindult az öreg favágóhoz. Azt mondja, amikor odaér:

* Apó, én a máléját megettem.
* Ha megetted, légy boldog vele!
* De nem úgy van az, mert az édesapám megbüntetett, kerek három esztendeig a hű szolgád kell, hogy legyek.
* Hagyd el, fiam, nem tudlak én még téged is eltartani.
* Én kikeresem a magamét.

Hát nézz csodát! Szedi, tépi ki tövestül a fákat, egymáshoz vágja őket, hogy méter darabokra szakad az egész. Estig az egész erdőt darabokra vágta.

* Na, hazamehetünk?
* Hej, haza, de csak gyűjtsek vagy két száraz ágat az asszonynak.

Neki Pinkó hamarjában annyi ágat, karistolt össze, hogy még húsz ökör se bírta volna el. Felkapta az öreget, s felbillentette a tetejére.

Hanem másnap az öreg favágó megyen a nagygazdákhoz, s jelenti, hogy készen van a méter fa télire. Azok alig akarták hinni, csak riasztgatták ki az erdőre a szolgákat. No, hát este jelentik, hogy halomban van az egész erdő. Mit tettek volna, fizetni kellett az öregnek. Avval hazamegyen a favágó, aztán Pinkóval elegyeznek ketten, hogy másnap mennek a báróhoz munkát kérni.

* Jókor jöttök – mondta a báró -, mert annyi a szántanivalóm, hogy dolgozhattok, akár a századmagatokkal is.

Nosza hát az öreg elmegyen Pinkóval a vásárba, vesznek két kicsi borjút, aztán elindulnak szántani. Hát annyi ott a béres, s kereken tizenkét ökörrel szántanak. Beáll Pinkó a föld közepébe, s délre már többet szántott a két borjúval, mint a béresek a tizenkét ökörrel.

Nézik a béresek, hogy miféle táltos két borjúra van a Pinkónak. Összediskurálnak, hogy jó volna megvenni őket. Igen ám, de Pinkó egy véka aranyat kért a borjúkért, meg a tizenkét ökröt, amivel a béresek szántottak. Jól van, addig elé s hátra, hogy a bárót rávették a vásárra. Kimérték Pinkónak a véka aranyat, a tizenkét ökröt is odaadták, avval útnak eresztették. Nekifogtak a béresek a borjúkkal szántani. Hajtogatták erre, hajtogatták arra, de nem mennek a borjúk. Semmire sem jutnak velük. Jelentik a bárónak a dolgot, az meg kiadja a parancsot, hogy a föld fenekéről is kerítsék elő Pinkót. Elő is kerítik. Megfogja Pinkó fél karjával az eke szarvát, egyet csettint az ostorával, s úgy megindul a két borjú, mintha dróton húznák.

* Így kell szántani.

Avval hazament. Otthon megint megegyezik az öreggel, hogy másnap őfelségéhez, a királyhoz mennek munkát kérni.

* Jó, hogy jöttök – mondta a király -, mert annyi a csépelnivalóm, hogy akár századmagatokkal is dolgozhattok.

Bemennek a csűrbe, hát ott annyi a gabona, mind az egész asztagokba rakva. Pinkó csak hajt, megragad egy asztagot, s öt perc alatt kitáncolja. Aztán veszi a többi asztagot is, búzát, zabot, kölest, árpát, mindent kicsépel. Avval neki, jelenti a királynak, hogy megvan a cséplés.

* Jaj, hát nem így kellett volna!
* Hát hogy kellett volna?
* Külön a búzát, külön az árpát, külön a zabot, külön a kölest!
* Na, nem baj, kiszemelem én.

Avval ráfújt a gabonára, s csodák csodájára mindenféle gabona külön egy rakásba szökött.

* Hát mi a fizetség, fiaim?
* Egy zsák búza – mondta Pinkó.
* Rendben van, amikor akarjátok, gyertek utána!

Hazamegyen Pinkó az öreggel, otthon összeszednek surdét, lepedőt egy teljes rakással, s kerek egy hétig varrják a zsákot.

* Na, most gyere, hozzuk el a fizetséget.

Jelentkeznek másnap a királynál, a király pedig megparancsolta a gazdatisztnek, hogy adjon egy zsák gabonát Pinkónak. Hátramennek a csűrbe, előkerül a zsák, avval neki, s mind egy cseppig felmérik a búzát, amit kicsépeltek. De hát a zsáknak csak az egyik csücske, ha megtelt vele. Elmegyen fel a gazdatiszt a királyhoz, s jelenti rögtön, hogy miféle zsákot hozott Pinkó. Azt mondja a király:

* Most már mindegy, ezt ki kell fizetni. Aztán meglátjuk. Mert azt a zsákot valakinek el is kell vinni.

Hát, töltik a zsákot, már a tavalyi, a tavalyelőtti búzát is mind felmérték, akkor neki a tízesztendős gabonának is, de félig sem telt meg a zsák.

* Vagytok aztán ti is egy királyok! Még ki sem tudtok fizetni! – mondta Pinkó a gazdatisztnek.

Avval megragadta a zsákot, felkapta a vállára, s hazament az öregekkel. Mérgében még el sem búcsúzott a királytól. Hanem aztán volt öröm a háznál. Mindenük volt. Gabonájuk, fájuk, ökrük, kincsük, éltek boldogan. Aztán, hogy az idő is eltelt, azt mondja Pinkó az öregeknek.

* Én most itthagylak titeket, holnap telik a három esztendő, haza kell menjek. Marasztalták erősen, de hiába, Pinkó hazament. Otthon nagy örömmel fogadták, s még ma is élnek, ha meg nem haltak.